เช็คเด้งม.ค.ลด แค่8.6พันล้านกทม.แชมป์วืด
ธปท.เผย กทม.-ปริมณฑล แชมป์สั่งจ่ายเช็คเด้งสูงสุด เดือน ม.ค. ยอดสั่งจ่ายไร้เงินลดลง
16 ก.พ. 2559

ธปท.เผย กทม.-ปริมณฑล แชมป์สั่งจ่ายเช็คเด้งสูงสุด เดือน ม.ค. ยอดสั่งจ่ายไร้เงินลดลง
ธนาคารแห่งประเทศไทย (ธปท.) รายงานการเรียกเก็บเงินตามเช็คทั่วประเทศในเดือน ม.ค.ปีนี้ว่า ทั้งระบบมีปริมาณเช็คเรียกเก็บรวม 5.34 ล้านใบ ลดลง จากเดือนก่อนหน้า 4.28 แสนใบ หรือ 7.42% มีมูลค่ารวม 2.93 ล้านล้านบาท ลดลง 3.34 แสนล้านบาท หรือ 10.23% ในจำนวนนี้มีปริมาณเช็คคืนไม่มีเงิน หรือเช็คเด้งรวม 5.7 หมื่นใบ ลดลง  6,491 ใบ หรือ 10.23% มีมูลค่าเช็คเด้งรวม 8,650 ล้านบาท ลดลง 810 ล้านบาท หรือ 8.56%
ทั้งนี้ ในจำนวนนี้เป็นเช็คเด้งใน เขตกรุงเทพฯ และปริมณฑลมากที่สุด 3.01 หมื่นใบ มีมูลค่า 5,630 ล้านบาท คิดเป็นสัดส่วนเทียบกับเช็คเรียกเก็บ รวมที่ 0.8% และ 0.2% ตามลำดับ รองลงมาเป็นเช็คเด้งข้ามเขตจังหวัด 1.8 หมื่นใบ มีมูลค่า 1,580 ล้านบาท คิดเป็นสัดส่วนต่อเช็คเรียกเก็บ 2.2% และ 2% และ ต่อมาเป็นเช็คเด้งในเขตภูมิภาค 8,762 ใบ มีมูลค่า 1,430 ล้านบาท คิดเป็นสัดส่วนต่อเช็คเรียกเก็บรวมที่ 1% และ 0.5%
สำหรับปริมาณเช็คและมูลค่าเช็ค ที่ลดลงในเดือน ม.ค.ปีนี้ ถือเป็นสัญญาณที่ดีขึ้น เพราะสัดส่วนเช็คเด้งต่อเช็คเรียกเก็บรวมยังมีสัดส่วนที่ต่ำและไม่เปลี่ยนแปลงเพิ่มขึ้น สะท้อนการฟื้นตัวที่ดีขึ้น ของภาวะเศรษฐกิจ แม้ว่าส่วนหนึ่งที่เช็ค เด้งลดลงเป็นเพราะปริมาณการใช้เช็ค ลดลงเมื่อเทียบกับการชำระเงินด้วย ช่องทางอื่น เช่น ทางเอทีเอ็ม โอนเงิน ทางอินเทอร์เน็ต เป็นต้น คาดว่าหากเศรษฐกิจปีนี้ฟื้นตัวได้ต่อเนื่องแนวโน้ม เช็คเด้งจะลดลงเรื่อยๆ